Overalt i landet er der lige nu mangel på tider til teori- og køreprøver, og for nordjyden Lærke Mylund betyder det, at hendes kørekort er blevet dyrere.

Det er en stor dag for 17-årige Lærke Mylund fra Hobro. Langt om længe kan hun komme til den køreprøve, som hun har set frem til, og som hun ellers var klar til at komme op til for halvanden måned siden. Men hun og mange andre unge mennesker må lige nu vente på at komme til både teori- og køreprøver. Overalt i landet er der nemlig mangel på ledige tider til begge prøver. Sådan har det set ud, siden Færdselsstyrelsen - 1. oktober - overtog opgaven med at afholde prøverne fra politiet. - Jeg synes, at det har været lidt træls, fordi alle ens køretimer slipper jo op, siger Lærke Mylund, der havde sin første teoritime i april. TV2 Nord har spurgt Færdselsstyrelsen, hvad årsagen er, og hvornår der vil være en løsning. Læs svaret her: Mange står i kø til teori- og køreprøver Manglen på ledige tider til teori- og køreprøver har betydet, at kørekortet er blevet dyrere for Lærke Mylund end først planlagt. For det har betydet, at hun har måtte tage ekstra køretimer. Men det er ikke det, der fylder mest i dag. - Jeg føler mig ekstremt heldig over, at mine kørelærer har skaffet mig en køreprøve, siger Lærke Mylund. Hendes kørelærer Simon Greve har nemlig 50 elever, der lige nu mangler tider til både teori- og køreprøver. Han er medindehaver af Frisdal Køreskole, og han fortæller, at man skal være meget hurtig, hvis man skal nå bestille en tid til en prøve, når de bliver tilgængelige på internettet. - Når vi skal bestiller en prøve, og vi trykker "søg prøve" - jamen de prøver, der dukker op, forsvinder i løbet af et minutstid cirka, siger Simon Greve. Servicen mangler, lyder det Da Færdselsstyrelsen overtog opgaven fra politiet, steg gebyret for en køreprøve fra 600 til 1000 kroner. Simon Greve fortæller, at det skulle være med til at hæve servicen for de, der er i gang med at tage et kørekort. - Den service bliver ikke rigtig eksekveret. De får ikke den bedre service, siger Simon Greve. Fra i dag er der én færre, der står i kø til en køreprøve. Lærke Mylund gik ud af bilen og fra sin prøve med et kørekort, men for at flere kan gøre det, foreslår Simon Greve en løsning. - Løsningen må simpelthen være, at man får ansat nogle flere sagkyndige. Eller finder muligheder for at nogle kørelærer kan gå ind og måske hjælpe med at få denne pukkel afviklet, siger Simon Greve. Se hele TV2 Nords indslag her: